Fridolin Ambongo Besungu

Fridolin Ambongo Besungu OFMCap (født 24. januar 1960 i Boto i Belgisk Kongo) er en kongolesisk katolsk geistlig, erkebiskop av Kinshasa, og kardinal. Siden han ble biskop har han vært en ledende stemme blant sine bispekolleger for den nasjonale freds sak.

Liv og virke

Prest
Fridolin Ambongo Besungu gikk inn i kapusinerordenen den 12. november 1980 og avla sine siste løfter den 4. oktober 1986. Han studerte i hjemlandet og i Roma, hvor han tok grader i moralteologi ved Accademia Alfonsiana. I 1988 ble han presteviet. Han fikk etterhvert følgende stillinger: sogneprest, professor ved Det katolske fakultet i Kinshasa, ordenssuperior og viseprovinsial i den kongolesiske kapusinerprovinsen, president for ASUMA og CONCAU (Regional Associations of Capuchins in Africa) og for «Cri du Pauvre»-komiteen for kapusinerne i Roma.

Biskop av Bukungu-Ikela
Han ble utnevnt til biskop av Bokungu-Ikela av pave Johannes Paul II den 22. november 2004. Han mottok bispevielsen den 6. mars 2005 av erkebiskopen av Mbandaka-Bikoro, Joseph Kumuondala Mbimba. Medkonsekratorer var den apostoliske nuntius til Den demokratiske republikken Kongo, erkebiskop Giovanni d'Aniello, og erkebiskopen av Kinshasa, kardinal Frédéric Etsou-Nzabi-Bamungwabi.

Fra 30. oktober 2008 til 9. august 2015 var han dessuten apostolisk administrator for bispedømmet Kole under sedisvakansen der. Den 5. mars 2016 ble han utnevnt til apostolisk administrator sede plena av erkebispedømmet Mbandaka-Bikoro. Erkebiskopens død bare én dag senere gjorde ham til administrator sede vacante.

Erkebiskop av  Mbandaka-Bikoro
Pave Frans utnevnte ham til erkebiskop av Mbandaka-Bikoro 12. november 2016. Så lenge sedisvakansen varte, ble han utnevnt til apostolisk administrator av Bokungu-Ikela. Innsettelsen fant sted 11. desember samme år.
I 2016–18 fordømte han Kongos president Joseph Kabilas gjentatte forsøk på å stadig utsette valgene i Kongo og mente at det skapte en alarmerende presedens og demonstrerte presidentens manglende vilje til å gi fra seg makten. Han forsvarte de katolikker som organiserte prodemokratiske demonstrasjoner som ble møtt med voldelige reaksjoner fra politistyrker. Etter disse voldelige sammenstøtene signerte han en erklæring på vegne av biskopene om at prelatene «beklaget angrepet på menneskeliv» mens de ga sine kondolanser til familiene til «uskyldige ofre» som ble drept i sammenstøtene.  Uttalelsen ba videre om en «alvorlig og objektiv etterforskning» for å finne de ansvarlige for den ekstreme volden. Ambongo motsatte seg Kabilas kandidatur for en ny periode som president. 

Ambongo ledet senere et sendeferd av biskoper til Lusaka i Zambia, for å møte Zambias president Edgar Lungu for å oppfordre ham til å støtte snarlige og fredelige valg i Kongo i desember 2018. I sin melding til Lungu oppfordret biskopene til støtte for et «troverdig, transparent, inkluderende og fredelig valg» for å løse «den sosiopolitiske krise» som plaget nasjonen. Ambongo feiret også messe i Zambia 9. september 2018 der zambiere oppfordret til aldri å forspille freden i sin nasjon. 

30. mai 2018 ga Ambongo en uttalelse i Mbandaka-Bikoro som kunngjorde at det ville bli en suspensjon av de sakramentene som innebærer fysisk kontakt når de formidles; dette på grunn av et utbrudd av ebola i området. Han sa at «dette er for å hindre spredning av ebolahemorragisk feber». Han rådet også til å gi fredenstregn i messeliturgien verbalt i stedet for fysisk.

Ambongo fordømte overutnyttelsen av naturressurser og mente at fornybar energi ville bidra til å lindre virkningen av klimaendringer i verden. I et interviju 4. mars 2015 i Roma sa Ambongu at «fremtiden er denne fornybare energien, nemlig solcellepaneler» for å redusere klimaendringene, og fremhevet solcellepaneler som et forsøk på å gradvis skifte til fornybar energi. Han fortsatte at «vi som kirken ikke er motstandere av utforskning av naturressurser», selv om han hevdet at slik utforskning måtte være både lovlig og transparent. Ambongo samarbeidet også med kardinal Christoph Schönborn for å få i stand et møte mellom de tyske og Kongos miljøministre for å diskutere hva landene kunne gjøre for å forbedre kvaliteten på miljøet i sine respektive nasjoner.

I mars 2015 rapporterte han at han har mottatt drapstrusler: «Jeg er en person i fare i Kongo». Med en nervøs latter sa han til en fransk radiosender: «Jeg er i fare. Dette er sant».

I juni 2016 ble han valgt til visepresident for Bispekonferansen i Kongo (CENCO).

Erkebiskop av Kinshasa
Den 6. februar 2018 utnevnte pave Frans ham til koadjutorerkebiskop av Kinshasa. Med pensjoneringen av kardinal Laurent Monsengwo Pasinya den 1. november samme år, etterfulgte han ham som erkebiskop av Kinshasa. Innsettelseseremonien fant sted 25. november samme år. 

Han administrerte erkebispedømmet Mbandaka-Bikoro som apostolisk administrator frem til innsettelsen av hans etterfølger 26. januar 2020.

Kardinal
Den 1. september 2019 kunngjorde pave Frans sin intensjon om å kreere ham til kardinalprest i konsistoriet 5. oktober 2019. Ved kardinalskreeringen den 5. oktober 2019, tildelte paven ham titulærkirken San Gabriele Arcangelo all'Acqua Traversa.

Den 15. oktober 2020 utnevnte pave Frans ham til Kardinalrådet, et pavelig rådgivende organ for reform av styringen av den romersk-katolske kirke.

Episkopalgenealogi 
Hans episkopalgenealogi er:

 Kardinal Scipione Rebiba (1504-1577) 
 Kardinal Giulio Antonio Santori (1532-1602) * bispeviet 1566
 Kardinal Girolamo Bernerio (1540-1611) *1586
 Erkebiskop Galeazzo Sanvitale (1566-1622) *1604
 Kardinal Ludovico Ludovisi  (1595-1632) *1621
 Kardinal Luigi Caetani (1595-1642) *1622
 Kardinal Ulderico Carpegna (1595-1679) *1630
 Kardinal Paluzzo Paluzzi Altieri degli Albertoni (1623-1698) *1666
 Pave Benedikt XIII (1649-1730) *1675
 Pave Benedikt XIV (1675-1758) *1724
 Pave Klemens XIII (1693-1769) *1743
 Kardinal Marcantonio Colonna (1724-1793) *1762
 Kardinal Hyacinthe-Sigismond Gerdil (1718-1802) *1777
 Kardinal Giulio Maria della Somaglia (1744-1830) *1788
 Kardinal Carlo Odescalchi (1785-1841) *1823
 Biskop Eugène-Charles-Joseph de Mazenod (1782-1861) *1832
 Kardinal Joseph Hippolyte Guibert (1802-1886) *1842
 Kardinal François-Marie-Benjamin Richard de la Vergne (1819-1908) *1872
 Kardinal Pietro Gasparri (1852-1934) *1898
 Kardinal Clemente Micara (1879-1965) *1920
 Kardinal Jozef-Ernest van Roey (1874-1961) *1926
 Biskop Félix Scalais, C.I.C.M. (1904-1967) *1953
 Kardinal Joseph Albert Malula (1917-1989) *1959
 Kardinal Frédéric Etsou-Nzabi-Bamungwabi (1930-1976) *2007
 Erkebiskop Joseph Kumuondala Mbimba (1941-2016) *2981
 Kardinal Fridolin Ambongo Besungu (1980-) *2005

Referanser

Eksterne lenker 
 Fyldige kardinalsbiografier på norsk – katolsk.no
 Biografi på The Cardinals of the Holy Roman Church

Kongolesiske kardinaler
Kongolesiske katolske biskoper
Kapusinere
Personer fra Nord-Ubangui
Linjen Rebiba